Uredba Komisije (ES) št. 1924/2000

z dne 11. septembra 2000

o podrobnih pravilih za uporabo Uredbe Sveta (ES) št. 104/2000 v zvezi z dodelitvijo posebnega priznanja organizacijam proizvajalcev v ribiškem sektorju z namenom izboljšanja kakovosti njihovih proizvodov

KOMISIJA EVROPSKIH SKUPNOSTI JE –

ob upoštevanju Pogodbe o ustanovitvi Evropske skupnosti,

ob upoštevanju Uredbe Sveta (ES) št. 104/2000 z dne 17. decembra 1999 o skupni ureditvi trga z ribiškimi proizvodi in proizvodi iz ribogojstva [1], zlasti člena 12(5) Uredbe,

ob upoštevanju naslednjega:

(1) Uredba (ES) št. 104/2000, ki je razveljavila Uredbi Sveta (EGS) št. 3759/92 [2] in (EGS) št. 1772/82 [3] z učinkom od 1. januarja 2001, določa posebno priznanje, ki se lahko dodeli organizacijam proizvajalcev, ki izvajajo načrt za izboljšanje kakovosti svojih proizvodov. Pogoji v zvezi s posebnim priznanjem, ki jih določa navedena uredba, se razlikujejo od prejšnjega pravnega okvira, tako da je primerno uveljaviti podrobna pravila in razveljaviti trenutno veljavno uredbo na tem področju, namreč Uredbo Komisije (ES) št. 2636/95 [4].

(2) Treba je opredeliti proizvode iz ribogojstva, ki imajo koristi od načrta za izboljšanje kakovosti.

(3) Določiti je treba informacije, ki jih morajo predložiti organizacije proizvajalcev, in nekatere vidike postopka za dodelitev, preklic ali zavrnitev priznanja s strani države članice.

(4) Treba je določiti pogoje za preklic ali zavrnitev posebnega priznanja.

(5) Ukrepi iz te uredbe so v skladu z mnenjem Upravljalnega odbora za ribiške proizvode –

SPREJELA NASLEDNJO UREDBO:

Člen 1

Proizvodi iz ribogojstva iz člena 12(1) Uredbe (ES) št. 104/2000 so tisti proizvodi, ki jih določa odstavek 2(2)(a) Priloge III k Uredbi Sveta (ES) št. 2792/1999 [5].

Člen 2

Organizacije proizvajalcev, ki se potegujejo za posebno priznanje, pristojnim organom države članice pošljejo naslednje podatke:

1. seznam proizvodov, ki jih dajejo v promet same organizacije ali njihovi člani, v skladu s splošnimi pravili, ki jih je določila organizacija in za katere velja načrt za izboljšanje kakovosti.

2. podrobnosti načrta za izboljšanje kakovosti omenjenih proizvodov, ki vključuje vsaj naslednje podatke:

- sklic na cilje, ki so predmet načrta, kakor je opredeljeno v prvih dveh alineah člena 12(2) Uredbe (ES) št. 104/2000,

- opis ukrepov, ki se bodo izvajali v vsaki fazi proizvodnje ali prodaje,

- povzetek pripravljalnih študij, kjer so predvsem poudarjeni obstoječi standard kakovosti zadevnih proizvodov, pomanjkljivosti sedanjega sistema in predlagane metode za izboljšanje teh pomanjkljivosti. Metode vključujejo usposabljanje ter uporabo ustreznih tehnik in strokovnega znanja;

3. stalni sistem ocenjevanja in spremljanja za zagotovitev, da načrt ustreza želenim ciljem;

4. predvideni proračun za triletno izvajanje načrta.

Člen 3

1. V 30 dneh po prejemu načrta, ki ga je predložila organizacija proizvajalcev, država članica pošlje Komisiji celotno kopijo načrta.

2. Če Komisija zavrne načrt v roku, ki je določen v členu 12(3) Uredbe (ES) št. 104/2000, država članica ne more dodeliti posebnega priznanja organizaciji proizvajalcev, ki je načrt predložila. Če Komisija zahteva spremembe načrta, lahko zadevna država članica načrt odobri in dodeli posebno priznanje, pod pogojem, da so bile vnesene zahtevane spremembe.

3. Država članica organizacijo proizvajalcev pisno obvesti o svoji odločitvi najpozneje 30 dni po poteku roka, navedenega v členu 12(3) Uredbe (ES) št. 104/2000. V primeru zavrnitve posebnega priznanja mora država članica svojo odločitev utemeljiti.

4. Če ima država članica namen preklicati posebno priznanje, o svojem namenu skupaj z utemeljitvijo preklica obvesti organizacijo proizvajalcev vsaj dva tedna pred takim preklicem.

5. Države članice v dveh mesecih obvestijo Komisijo o vseh sklepih za dodelitev, preklic ali zavrnitev posebnega priznanja in razlogih za preklic ali zavrnitev.

Člen 4

1. Preklic priznanja organizaciji proizvajalcev s strani države članice v skladu s členom 6(1)(b) Uredbe (ES) št. 104/2000 ima za posledico tudi preklic vseh posebnih priznanj, ki so bila dodeljena tej organizaciji proizvajalcev.

2. Države članice lahko zavrnejo ali prekličejo posebno priznanje v naslednjih primerih:

(a) če organizacija proizvajalcev državi članici ne pošlje podatkov, ki jih le-ta potrebuje za spremljanje njihovih aktivnosti; ali

(b) če organizacija proizvajalcev ne izpolni svojih obveznosti v skladu s to uredbo ali členom 12 Uredbe (ES) št. 104/2000.

3. Posebno priznanje se takoj prekliče z učinkom za nazaj, če ga je organizacija, kateri je bilo dodeljeno, uporabila ali izkoristila v goljufive namene. V takih primerih se državi članici povrne vsa pomoč, ki je bila dodeljena v skladu s členom 15(1)(b) Uredbe (ES) št. 2792/1999.

Člen 5

Uredba (ES) št. 2636/95 se razveljavi.

Člen 6

Ta Uredba začne veljati sedmi dan po objavi v Uradnem listu Evropskih skupnosti.

Uporablja se od 1. januarja 2001.

Ta uredba je v celoti zavezujoča in se neposredno uporablja v vseh državah članicah.

V Bruslju, 11. septembra 2000

Za Komisijo

Franz Fischler

Član Komisije

[1] UL L 17, 21.1.2000, str. 22.

[2] UL L 388, 31.12.1992, str. 1.

[3] UL L 197, 6.7.1982, str. 1.

[4] UL L 271, 14.11.1995, str. 8.

[5] UL L 337, 30.12.1999, str. 10.

--------------------------------------------------